Fjarskiptasamband í Hítardal á Mýrum er svo óáreiðanlegt að ábúendur geta lent í að detta úr tengingu við umheiminn með öllu. Formaður björgunarsveitar segir að mörg útköll síðustu ár hafi verið flóknari og dregist á langinn vegna þessa.
Það eru líklega fáir staðir á landinu þar sem samband er jafn slæmt og í Hítardal á Mýrum. Þar er ekki farsímasamband, og tæplega tetra tenging. Leifur Finnbogason frá sauðfjárbænum Hítardal segir að internettenging sé einnig óáreiðanleg og geti dottið út svo dögum skiptir. Þá rofnaði landlínusíminn út á bænum nú nýlega, sem á að vera, svo að segja, eina áreiðanlega sambandið.
Það getur komið fyrir að mann vantar landlínu, vanti farsíma, vanti net og vanti sjónvarp. Maður sé í raun bara sambandslaus við umheiminn.
Fjölskylda Leifs hefur búið í Hítardal í meira en hundrað ár.
Það er svona með mannkynið, maður venst öllu sem þarf að standa í en þetta er ekki það sem fólk á kannski að venjast á tuttugustu og fyrstu öldinni, að vera alveg umskiptalaus eða fjarskiptalaus við umheiminn. Þetta er svona, letjandi kannski til lengri tíma að búa við þetta þegar maður getur búið við annað.
Fjarskiptasamband er víða lélegt á Mýrum, sér í lagi í Hítardal en einnig við Langavatn. Þetta varðar ekki einungis þau sem þar búa, heldur einnig þann fjölda fólks sem kemur þangað í frístundum. Arnar Grétarsson er formaður björgunarsveitarinnar Heiðars í Borgarfirði.
Það hafa komið þónokkuð margar leitir og aðstoðarbeiðnir þar sem hefur verið annað hvort erfitt að ná í fólkið eða finna út úr því hvar það er. Leitir hafa dregist á langinn og orðið umfangsmeiri.
Nærtækt dæmi sé maður sem festi bíl sinn á leið að Langavatni utan þjónustusvæðis í apríl. Hann fannst í bílnum eftir nokkra daga, en næsti sendir sem hafði numið merki frá síma mannsins var upp í Húsafelli, í 27 kílómetra fjarlægð.
þyrlan byrjaði þarna daginn áður og var búin að leita að honum á því svæði og fann hann auðvitað ekki. Þá var farið í allsherjar leit á öllu svæðinu þegar þetta uppgötvaðist að hann var bara á allt öðru svæði.
Arnar segir að björgunarsveitir Borgarfjarðar hafi í fleiri ár leitað eftir að úr þessu sé bætt og lagt til ákjósanlega staði fyrir senda. Neyðarlínan hafi tekið vel í umleitanirnar, en fjármagnsskortur standi framkvæmdum fyrir þrifum.
Útköll björgunarsveita í Hítardal hafa reynst flókin og dregist á langinn vegna óáreiðanlegs fjarskiptasambands á svæðinu. 